Kif kien wiegħed li se jagħmel il-Viċi Sindku ta' San Pawl il-Baħar Darryl Connor irriżenja mill-kariga hekk kif il-persuna li suppost kellha tokkupa din l-istess kariga ma setgħetx minħabba li kien għad kellu 17-il sena . Fil-fatt it-tieni l-aktar Kandidat Laburista li kiseb voti fl-elezzjoni tal-Kunsill Lokali f'San Pawl il-Baħar fl-2019 kien Carlos Zarb, fl-aħħar jiem f'kontroversja wkoll minħabba kariga li ngħatatlu f'Finance Malta. Hu ma setax jieħu l-kariga ta' Viċi Sindku minħabba li fl-2019 kien għadu ma għalaqx it-18-il sena, minkejja li seta' jkun kandidat hekk kif inbidlet il-liġi li tippermetti lil dawk 'l fuq minn 16-il sena biex jivvutaw u jkunu wkoll kandidati għall-elezzjoni tal-Kunsilli Lokali. "Qed nagħmel dan il-pass bl-ebda disrispett lejn il-kariga li kont qed inġorr għax għal dawn l-aħħar 20 xahar fejn jiena kont gejt mitlub nassumi dan ir-rwol għax fuq id-direttiva għamaħruġa mid-dipartiment tal-Gvern Lokali Carlos Zarb ma setax jassumi dan ir-rwol fl-eta ta' sbatax-il sena. Matul dawn ix-xhur li okkupajt din il-kariga għamilt l-almu kollu tiegħi biex inkun viċin in-nies, biex nisma' u nwettaq ħidma għall-ġid tar-residenti u biex nirrappreżentahom bl-aħjar mod possibbli," sostna Connor. "Iżda issa nemmen li wasal il-ħin biex jiena ninżel u nassumi r-rwol tiegħi ta' kunsillier biex il-kunsillier Carlos Zarb jassumi dan ir-rwol ta' Vici Sindku hekk kif gie elett demokratikament, temm jgħid il-Kunsillier Laburista f'San Pawl il-Baħar. Ara wkoll hawnhekk għaliex Carlos Zarb ma setax jokkupa l-kariga ta' Viċi Sindku.